ঝাড়গ্রামে শুভেন্দু অধিকারীর সভার অনুমতি দিতে নির্দেশ হাইকোর্টের!

ওয়েব ডেস্ক : ঝাড়গ্রামে (Jhargram) শুভেন্দুর সভা নিয়ে বড় নির্দেশ দিল কলকাতা হাইকোর্ট (Calcutta High Court)। আগামী ২৮ ডিসেম্বর সকাল ১০টা থেকে বিকেল ৫টা পর্যন্ত বিরোধী দলনেতা শুভেন্দু অধিকারীর (Suvendu Adhikari) সভার (Meeting) অনুমতি দেওয়ার নির্দেশ দিল হাইকোর্ট। বিচারপতি কৃষ্ণ রাও বুধবার এই রায় দিয়েছেন।

আদালতে মামলাকারীর তরফে জানানো হয়েছিল, ঝাড়গ্রামের মহকুমা শাসক পুলিশের কাছ থেকে ছাড়পত্র না পাওয়ায় এখনও সভার অনুমোদন দেননি। আর পুলিশের সেই ছাড়পত্র বিবেচনা করার শেষ সময়সীমা হল ২৬ ডিসেম্বর পর্যন্ত। ফলে এ নিয়ে কলকাতা হাইকোর্টের দ্বারস্থ হয়েছিলেন রাজ্যের বিরোধী দলনেতা।

আরও খবর : বইছে উত্তরের হাওয়াও, বড়দিনেও হাড়কাঁপানো শীত! কোন জেলায় কত ঘরে পারদ?

এ নিয়ে হাইকোর্টের (Highcourt) বিচারপতি কৃষ্ণ রাও বলেছেন, আজই কলকাতা হাইকোর্টের শীতকালীন ছুটির আগে শেষ কার্যদিবস। ফলে যদি ২৬ ডিসেম্বর মহকুমা শাসক সভার অনুমতি না দেন, তাহলে আবেদনকারীর হাতে আর কোনও আইনি প্রতিকার থাকবে না। কারণ হাইকোর্টের ভ্যাকেশন বেঞ্চ বসবে ২৯ ডিসেম্বর, অর্থাৎ সভার নির্ধারিত দিনের পর।

এই ‘অদ্ভুত পরিস্থিতি’র কথা মাথায় রেখেই আদালত আগাম নির্দেশ দিয়ে জানায়, ঝাড়গ্রামে নির্ধারিত সময়ে শুভেন্দু অধিকারীর (Suvendu Adhikari) সভার অনুমতি দিতে হবে। আদালতের নির্দেশের ফলে ২৮ ডিসেম্বর সকাল ১০টা থেকে বিকেল ৫টা পর্যন্ত ঝাড়গ্রামে সভা আয়োজনের ক্ষেত্রে আর কোনও প্রশাসনিক বাধা থাকল না।